Liis Aedmaa

**EMADEPÄEV**

UGALA

2016

**Statistika.**

A: Kui ma rääkisin ühele oma sõbrale, et me plaanime teha lavastust emaks olemisest. Siis ta vastas, et tema ei saa aru, miks tänapäeval peab kogu aeg kõike ise nullist tegema. Maailmas on nii palju häid näidendeid, mida lavale tuua. Ja kui ma talt siis küsisin, et ütle mulle palun mõni klassikaline teatritekst, mis räägiks emadusest ja lastekasvatamisest, siis ta ütles, et võta kasvõi “Kuningas Lear”. “Kuningas Lear” on tragöödia. See räägib müütilisest keltide kuningast. Selles näidendis on kõigest kolm naistegelast ja kellelgi neist ei ole lapsi.

B: Aga “Kuningas Leari” võib tõlgendada ka psühhoanalüütilisest vaatekohast! Seda võib mõista ka nii, et Lear muutub vananedes justkui abituks imikuks, kes januneb armastuse ja aksepteerimise järele, mida tavaliselt pakub just nimelt emaarmastus. Leari tütred sümboliseerivad seeläbi vanale kuningale justkui emakujusid.

D: Näed! “Kuningas Lear” ei olnud üldsegi mitte paha pakkumine.

A: Üks teine sõber, noor meesterahvas, kuuldes, et lavastus räägib laste kasvatamisest ja mängivad ainult naised, siis ta ütles, et keda see huvitab.

D: Ja ta tituleeris selle lavastuse juba ette niśilavastuseks.

C: Eestis elab 699 000 naist. Nendest naistest on lastesaamiseks sobivas vanuses umbes 300 000. Lastega perekondi on 146 000. See tähendab, et Eestis elab vähemalt 146 000 ema. Tegelikult on see arv suurem, sest on ju ka vanaemad ja täiskasvanud laste emad. Emasid elab Tallinnas, emasid elab Tartus, Viljandis. Aga elab ka Kolga-Jaanis ja Sõrve poolsaarel. Mulle tundub, et me ei ole niśś.

*Siin ja edaspidi selles stseenis ilmuvad statistika numbrid ka ekraanile. Viimasena 15 sajaviiekümnest. (kõigepealt 150 ja siis kaob null lõpust aeglaselt ära)*

B: See peaks olema ikka väga suur niśś, et kõik need naised ja nende lapsed ja nende emad ära mahuksid.

A: Kaks aastat tagasi kirjutas kunstiteadlane Rebeka Põldsam, et Eesti film tegeleb suures osas valge mehe keskeakriisiga ja veidi hiljem laiendas Aro Velmet ühes teatriarvustuses selle määratluse ka Eesti teatrile.

B: Universaalsusele saavad pretendeerida ainult meestelood, ülejäänutele on tehtud juba maast madalast selgeks, et nende probleemid on mingi grupihuvi.

D: Valge mehe keskeakriis on peavool ja naiste lood emaks kasvamisest on niśś.

A: Me vaatasime veel natuke statistikat.

D: Nüüd järgneb poliitiliselt täiesti ebakorrektne osa.

C: 2015 aastal jõudis Eestis lavale 225 uuslavastust. Neist umbes 150 võiks liigitada sõnateatri lavastusteks. Iga uuslavastuse taga seisab loojana teatavasti lavastaja. Neist 150st lavastusest vaid veidi vähem kui kolmandik ehk 42 lavastust on sellised, mille vähemalt üks lavastajatest on olnud naine.

D: Ütleks, et parem protsent kui riigikogus.

C: Kui vaadata nüüd seda 42te lavastust meie perspektsiivist, siis selgub, et 2015. aastal jõudis lavale vaid 20 lavastust, mille vähemalt üks lavastajatest oli naine, kellel on lapsed.

A: Maakeeli ema.

D: Näiteks Ugala teatri 11st uuslavastusest ainult ühe lavastaja oli naine, kellel on lapsed. Ja tegemist oli jõululavastusega väikelastele.

C: Muide kui sellest niigi väikesest valikust jätta välja lastelavastused, siis jääbki alles kõigest pelk 15 lavastust.

D: 15 sajaviiekümnest.

A: Tuleb välja, et me olemegi niśś.

B: Marginaal.

A: Kui Eesti teatrites lavastavad keskea kriisis valged mehed, siis pole ka imestada, et Eesti teater räägibki keskeakriisis valgete meeste probleemidest.

C: Aga teatrid on ju loomingulisi naisi täis. Suuremal osal Eesti naisnäitlejatest on ju lapsed.

A: Lapsed ongi naise kõige suurem looming!

B: Naine teostabki ennast läbi kodu ja laste.

C: Milleks naisele kunstiline eneseväljendus, kui tal on lapsed?

D: Stopp. See on ikka väga kallutatud vaatenurk. Mis mõttes me teeme statistikat selle alusel, kellel on lapsed ja kellel neid pole. Mis vahet seal on?

A: Ega ei olegi, aga kui juttu tuleb sünnitamisest ja imetamisest, siis võiks rääkija ikka ise ka aru saada, millest ta räägib.

C: Aga miks on siis lavastajate ja kirjanike või heliloojate seas naisi oluliselt vähem kui mehi ja vaid murdosal nendest naistest on lapsed?

A: No kui ajaloolisest aspektist vaadata, siis võib öelda, et naistelt võeti õigus loomingule.

B: Neile jäeti vaid looming, mida ära võtta ei olnud võimalik.

D: Lapsed.

A: Väidetavalt on meestel lihtsam näha oma loomingut, kui midagi, mis on neist endist lahus, sest ka oma lapsest on mees ju viljastamise hetkest alates lahus.

C: Kas siis naised näevad oma loomingut kui osa endast, sest esimesed üheksa kuud on laps osa naisest?

*Keset eelmist repliiki heliseb telefon.*

C: Vabandust. Ma arvasin, et panin hääletuks. Andke andeks, ma pean selle vastu võtma. Jah, tibu... Kas isa ei ole kodus?.... Palun küsi oma isa käest, ma tõesti ei saa praegu rääkida.... Etendus alles algas, mul läheb kaks tundi veel.... Kella kümneks. Sa magad siis juba.... Jah, ma tean kullakene. Aga, räägime sellest homme. Ma pean tõesti praegu lõpetama. Etendus käib.... Mina sind ka. *Paneb telefoni hääletu peale.* Vabandust. Kuhu me jäimegi?

D: Järgmisena pidi tulema elevandiluust torn.

C: Mõnikord tahaks tõesti koju jõuda enne kui lapsed magama on läinud.

A: Variant on jätte elevandiluust torn vahele.

*Kõik on poolt.*

B: Ma teen kiire kokkuvõtte: emad ei saa ennast lukustada elevandiluust torni. Kui emad tahavad mõtte lõpuni mõelda või lause lõpuni kirjutada, lukustavad nad ennast vannituppa.

D: Enamasti see ei aita.

A: Enne kui me jätkame, teeme ühe asja selgeks.

C: Meil on nelja peale 8 last ja me armastame oma lapsi väga.

B: Ükskõik, mida te järgnevate tundide jooksul kuulete, tunnete, otsustate. Seda tõsiasja ei muuda.

D: Lapsed on parim, mis meiega juhtunud on.

**Proloog**

*Südamelöögid. Ekraanil keerleb naine.*

Ma istusin vannitoa põrandal ja vaatasin, kuidas tuhm novembripäike kesklinna tornide kohale kerkis ja ilm akna taga järjest valgemaks muutus. Eelmisel õhtul oli katustele langenud talve esimene lumi.

Veebuar, märts, aprill, mai, juuni, juuli, august, september, oktoober... november. Mulle öeldi, et oktoobri keskel, aga sina arvasid teisiti. Mulle öeldi, et sa oled liiga väike, aga seda teadsin ma niigi. Ma usaldasin sind. Sina olid valinud minu ja mina valisin usaldada. Hiljem öeldi, et sa olid nii väike, sest sa ei tahtnud mulle haiget teha. See oli sinust kena.

Sa sündisid täpselt kell seitse külmal novembrihommikul. Isadepäeva hommikul. Ma istusin põrandal ja vaatasin sind. Nii kummaline on hoida süles elusolendit, kes on pärit sinu enda kehast. Kas see imepisike inimolend on oma loomistööga lõpule jõudnud ja nüüd tõesti kohal? Nii habras, juhuslik, täiuslik. Huvitav, kes sa oled? Ja sina vaatasid mind. Kas sa teadsid juba siis, et oma pisikeses kokkusurutud käes hoiad sa minu südant? Siis ja igavesti. See oli lõpp ja see oli algus.

**Rasedad**

A: Miks mina jälle roosa sain? Ma oleksin sinist tahtnud.

B: Kui mina saan kunagi lapse, siis mina saan poja.

C: Kui mina saan kunagi lapse, siis ma saan kaksikud.

A: Kui mina saan kunagi lapse, siis ma ei pane teda kunagi lasteaeda.

B: Kui mina saan kunagi lapse, siis ma ei jäta teda teistele hoida.

A: Kui mina saan kunagi lapse, siis ma ei luba tal friikartuleid süüa.

C: Kui mina saan kunagi lapse, siis ma teen kõik õigesti.

B: Kui mina saan kunagi lapse, siis ma ei lase tal nutta.

C: Kui mina saan kunagi lapse, siis ma räägin temaga inglise keeles.

A: Kui mina saan kunagi lapse, siis ma räägin temaga eesti keeles.

B: Kui mina saan kunagi lapse, siis ei pea ma enam kunagi üksi olema.

*Lõpuks saavad kõik kolm pallid täis ja panevad need endale kõhtudeks ette. Istuvad. Vaatavad saali. A on rahutu. B ja C õnnelikud ja ärevil.*

D: Kuidas sa ennast praegu tunned?

B: Ma kardan.

A: Mul on hirm.

C: Mul on kabuhirm. Aga ma olen õnnelik.

B: Väga.

C: Ta kaalub ainult 5 grammi aga tal on juba sõrmed ja varbad. Tal on silmad, nina, suu. Ta võib pöialt imeda kui ta tahab.

B: Hei! Hei? Mina olen sinu ema.

C: Ema.

*B õhupall veereb maha.*

B: Lihtsalt süda enam ei löönud.

D: Mul on nii kahju.

B: Aga keegi ei räägi sellest. Sa oled üksi. Oma häbiga.

D: Esimestel nädalatel on loode väga ....

B: Laps. Ta oli minu laps. Ta oli juba neli nädalat surnud olnud. Nad panevad su haiglas sünnituseelsesse osakonda. Õnnelike rasedatega samasse palatisse. Miks?

A: Millal sa lapse saad?

D: Millal te lapse saate?

C: Miks teil lapsi ei ole?

D: Kas pisiperet on ka juba oodata?

A: Millal siis pisiperet oodata on?

C: Noh, tahaks juba kuulda pisikeste jalakeste tatsumist?

D: Oi, nüüd ma hakkan küll kohe lapselapsi ootama?

A: Kas tohib õnne soovida? Millal siis oodata võib?

C: Kas sina ei tahagi oma panust Eesti iibesse anda?

A: Kas sinul on Eesti rahva püsimajäämisest ükskõik?

D: Hiljem meie laste kulul pensionipõlve pidada küll piinlik ei ole!

C: Ei tea mis priviligeeritud maadam sa õige oled, et lapsi saada ei sobi?

A: Ega su töö ei tule sind vanast peast vaatama.

C: Mõned ikka kohe peavad ennast teistest paremaks!

D: Mis õigusega sa meid lastelastest ilma jätad!

*Paus.*

C: Ei. Me ei taha teada. Me tahame, et see oleks üllatus.

D: Beebi mõõdud vastavad kenasti normidele, südametoonid on head. Te olete väga tubli olnud!

C: Tubli?

*A tõuseb püsti ja vaatab D.le otsa.*

D: Kui te olete kindel, siis paneme teid kirja. Tulete hommikul kella kaheksaks. Vastuvõtt on veerandtunniste vahedega. Sussid kaasa. Pärastlõunal pääsete koju.

A: Ma loodan, et ma ei kahetse.

D: Kuidas?

A: Ei midagi.

D: Te võite ju veel mõelda.

A: Ei.

*A annab õhupalli D.le ja viimane viib selle minema.*

A: Keegi ei räägi sellest. Sellest ei räägita. Häbi on. Kas ma olen nüüd oma lastele halvem ema? Mis näoga ma neile otsa vaatan? Ma olen tapnud nende õe või venna. Ma tegin seda nende pärast. Ei, ma ei tohi neid selles süüdistada.

C: Minu laps, minu laps, minu laps.... Sa oled päriselt olemas. Milline sa oled?

B: Mis oleks olnud kui...?

A: Jah.

**Sünd.**

*Lava on pime.*

A: Kodune aadress palun? Mitmes sünnitus? Kas tuhud käivad? Kui tihti?

B: Oodake palun rahulikult oma palatis, kuni tohter tuleb.

*Südamelöögid, womb sounds, haiglahelid.*

C: Hingake-hingake, rahulikult, pikalt.

C: Vaatame järele kaugel me õieti oleme. Laske lõdvaks. Veel lõdvemaks. Tubli töö. Palun ärme tõuse, teeme kohe KTG ka otsa.

B: Tohite – tohite süüa. Ärge muretsege, kõik läheb kenasti.

*Südamelöögid, womb sounds, haiglahelid.*

C: Mis mõttes on tuhud nõrgemad?

A: Kui tunni pärast sama seis on, siis teeme veed lahti.

C: Ega keegi teine teie eest sünnitama ei hakka.

A: Siin peame stimuleerima.

B: Beebi tahab sündida aga teie peate ikka ka kaasa aitama.

*Südamelöögid, womb sounds, haiglahelid.*

B: Tulge keegi, ta oksendab!

C: No ei ole nii hullu midagi. Ei pressi praegu! Ei tule ta nii kiiresti midagi. Järgmise pressiga sünnitame. Ei pressi pähe, allapoole surud!

*Ekraanile ilmub keerlev naine ja Jaana laul varjutab kõik muud helid. Järgnevat lauset enam laulu seest peaaegu ei kosta.*

C: Niiiii... tubli! Vaatame, kes meil siis sündis? Käärid! Isa, tulge lõigake nabanöör läbi.

**Lapse nutt**

Ma ärkan peale keisrilõiget palatis. Mitte kedagi ei ole. Tühjus. Ja äkki kuulen: laps nutab. Minu laps. Läbi häda ajan ennast püsti. Ühe käega hoian haavast, teisega seinast. Koridor on ka täiesti inimtühi. Laps endiselt nutab. Lähen piki koridori hääle järgi, astun tuppa ja seal lampide all päevitavad kaks vastsündinut. Kuvöösides. Lähen ühe kuvöösi juurde. Minu laps. Selline ongi minu laps. “Emme on siin, kullake. Kõik on hästi. Kõik on hästi, kullake”. Ja äkki tajun, et minu selja taga seisab veel keegi. Pööran ennast ümber ja seal on üks täiesti võõras naine ja vaatab ka seda last. Täpselt sama heldinud pilgul. Ja äkki saan ma aru, et see ei olegi minu laps. Minu laps on eemal teises kuvöösis.

Ja ma seisan seal ja mul oli nii piinlik. Mul on häbi oma lapse ees, et ma teda ära ei tundud. Häbi selle teise ema ees. Mis ema ma selline olen? Mina ei olegi õige ema. Õige ema tunneb oma lapse nutu ära. Tunneb oma lapse ära. Mina ei tundud.

**Eat, sleep, repeat!**

*A tassib terve selle stseeni beebit mööda lava ringi.*

A: No sa ju mõtled, et mis see lapse saamine siis nii väga ära ei ole. Beebid on ju nii armsad. Magavad ja söövad ja siis jälle magavad ja söövad.

D: Eat!

C: Sleep!

B: Repeat!

A: Tööl käima ei pea, mingeid jamasid lahendama ei pea, kella peale kuhugi minema ei pea. Emapalk jookseb ja lõpuks saad sa teha kõike, milleks senine kiire elutempo pole võimalust jätnud.

B: Koristada.

C: Raamatuid lugeda.

D: Sõbrannadega kohvikus käia.

A: Lapsesaamine on umbes nagu Sigourny Weaver õudusfilmis “Tulnukas”. Üks teine olend istutab ennast sinu kehasse elama ja hakkab seal kasvama. Algul on ta viisakalt tagasihoidlik ja märkamatu. Aga päev-päevalt võtab ta üle kõik sinu keha funktsioonid, sinu soovid, sinu mõtted, sinu tahte. Ja kuskil kuuendaks kuuks pole enam mingit kahtlustki, et kes on siin peremees ja kes ori. Tahad napsu võtta - peremees ei luba, tahad sporti teha - peremees arvab teisiti, tahad paremal küljel magada - peremees peksab jalaga ribidesse, keerad vasakule küljele - peremees pole jälle rahul, kõhuli ei saa juba ammu, selili – unustage parem ära. Ning sa usud siiralt, et kui laps ära sünnib, siis läheb elu jälle ilusasti rööpasse. Sest nagu ma ütlesin, beebid on ju niiiii armsad. Beebid ju ainult söövad ja magavad.

D: Eat!

C: Sleep!

B: Repeat!

A: Aga kui see imekaunis ja täiuslik olend on ennast imekaunil ja täiuslikul viisil sinu kehast välja pressinud, mõistad sa ühtäkki, et kuigi oma keha oled sa nüüd tagasi saanud. Või noh, selle, mis tast järele on jäänud. Aga täiskohaga töö meierei ja magamisasemena on kõigest alanud. Ja loomulikult on ta armas, süütu ja abitu imik. Aga vahel ma vihkan, et mina pean olema see, kes teda toidab, tema eest hoolitseb. Vahetpidamata! Mis ema see on, kes midagi sellist mõtleb?

*Paus. Beebi nutt.*

A: Kui ta nutab, siis ma kardan, et kui ma teda kohe sülle ei võta, keeran ma midagi lõplikult tuksi. Ma keeran ta tuksi. Ja nii ma tassingi teda süles. Hommikust õhtuni. Aga ega see ei aita. Ta nutab endiselt. Ta nutab, sest tal on kõht tühi. Ta nutab, sest tal ei ole kõht tühi. Ta nutab, sest ei oska veel ennast ühelt küljelt teisele keerata. Ta lihtsalt nutab. Ja mõnikord nutame me koos.

C: See aeg läheb mööda.

A: See ei aita mind.

C: See on nii lühike aeg sinu elust.

A: Jah, ma ei ole ju imbetsill, ma saan aru, et see on ainult lühike aeg mu elust. Aga see ei aita mind!

B: See aeg läheb mööda.

D: Bullshit! Mu seitsmeaastane poeg ei saa endiselt ise sokke jalga ja vajab mind iga natukese aja tagant.

C: Tunnista, et mingi osa sinust naudib seda, kui väga su laps sinust endiselt sõltub.

D: Kui ma talle sokke jalga ei paneks, jääks me igal jumala hommikul kooli hiljaks!

B: Kui sa põllepaelu läbi ei lõika, kasvab su pojast hädine mammapojuke.

C: Lollus! Ema ja poja lähedane suhe on lapse vaimse tervise seisukohalt ülioluline! Sellistest poistest kasvavad just harmoonilised mehed, kes oskavad oma tunnetega toime tulla ja neid ka välja näidata. Põllepaelte läbilõikamine aga tekitab jõmmidest alfaisaseid, kes arvavad, et võidab see, kellel on kõige suurem.

B: Okei. Lase käia. Minu poolest pane neid sokke talle kasvõi ülikoolini jalga. Aga sinu tulevase minia nahas ma küll olla ei tahaks. Samas, ega selline memmepoeg ilmselt nii kui nii endale naist ei leia.

D: Memmepoeg! Ah, et minu poeg on nüüd äkki memmepoeg. Endal sul polegi lapsi.

B: Ma ei saa aru, miks sa seda nii isiklikult võtad. Emad on tütarde suhtes kriitilisemad ja hellitavad poisse rohkem. See on fakt. Ja sealt tulevadki katkise hingega naised ja memmepojad.

D: Teoorias on muidugi kõik tugevad!

*Kogu selle vaidluse aja on A üritanud oma nutvat imikut rahustada. Edutult. Ta on juba ahastuse äärel.*

B: Kas sa palun võiksid teha nii, et ta enam ei nutaks?

*Paus.*

B: Ma ei tea, pane talle lutt suhu või midagi.

*Paus.*

C: Ta ei saa piisavalt süüa. Näed, kuidas ta jälle nutab. Tähendab, et tal jääb kõht tühjaks.

D: Sa söödad teda liiga tihti. Ta muud ei teegi, kui rippub sul rinna otsas. Ei tea, kes siis mehe ja kodu eest hoolitseb, kui sina ainult lapsega jändad? Lastel peab olema kindel päevareźiim ja vähemalt kolmetunnised söögivahed. Kas sa lutti oled proovinud?

C: Mis asja sa mängid kangelast. Kui ta pudelitoitu saaks, magaks juba ammu ööde kaupa. Sellest, kui sa kogu aeg nii väsinud oled, ei võida siin küll mitte keegi. Kus sul need lutipudelid ja piimasegu on, mis ma eelmisel korral tõin?

A: Ema, ma ütlesin: Ma toidan oma last rinnaga.

C: Meie suguvõsas ei ole ükski naine oma last rinnaga toita saanud. Ma arvan, et see on midagi geneetilist. Minul ei jätkunud piima. Mu emal ei jätkunud piima. See lihtsalt on nii. Pealegi vaata, kui väikesed rinnad sul on.

D: No minul oli küll nii palju piima, et kui sinu mees beebi oli, siis ta ei jõudnud kõike ära süüagi. Lüpsin välja ja viisin sõbrannale. Tal olid kaksikud ja siis muidugi jäi piima väheks. Aga tegelikult on kõik tahtmises kinni. Imetamises ei ole midagi keerulist. Nüüd on ju kõik nõustajad ja internetivideod ja mis kõik veel. Meil omal ajal olid titt ja tissid ja kõik said hakkama. Tiss titele suhu ja kogu lugu. Ei ole siin mingit tuumateadust.

**Ööd ei ole magamiseks**

*Esimene öö.*

*Kostab lapse nutt. Ema tõuseb voodist ja hakkab last rahustama. Nutt kestab edasi. Kõnnib koos nutva lapsega mööda tuba, proovib kõige erinevamaid asendeid ja kohti. Lõpuks kui ta on kõige ebamugavamas asendis, nutt vaikib. Ema proovib väga aeglaselt püsti tõusta, last äratamata voodini jõuda. Laps ärkab. Ema uinub laps tema kohal.*

Ema, kui mina kord suureks saan,

kingin siis sinule linna,

:,: millel on kullatud väravad,

hõbedast maalitud sillad.:,:

*Teine öö*

*Ema istub keset lava. Hakkab kostma lapse nuttu. Ema istub edasi. Mida rohkem laps nutab, seda raskem on naisel istuma jääda. Tal on füüsiliselt raske ja ebamugav. Iga rakk tema kehas tahaks minna lapse juurde. Ta üritab mitte kuulata. Vaatab kella. Vajub vastu maad ja hakkab nutma.*

Ema, kui mina kord suureks saan,

kingin siis sinule pärlid

:,:Ise nad kenasti paelale a'an,

sinised, punased, valged. :,:

*Kolmas öö*

*Ema tuleb lavale ja poeb voodisse. Kustutab tule.*

LAPS1: Emme.

EMA: mm

LAPS1: Emme

EMA: mis on?

LAPS1: Emme.

EMA: mm

LAPS1: Emme

EMA: Mis on?

LAPS1: Emme, mul on külm.

EMA: Pane tekk peale.

LAPS1: Mul on tekk peal.

EMA: Palun ära hõigu, sa ajad oma õe üles.

LAPS2: Emme, ma ei saa magada, kui te kogu aeg räägite.

LAPS1: Emme...

EMA: Mm

LAPS1: Emme, emme, mul ei tule und. *Paus.* Mul ei tule und. Emme!

EMA:Uni ei saagi tulla, kui sa ringi kondad.

LAPS1: Mul tulevad hirmsad unenäod.

EMA: Palun mine magama. Öö on.

LAPS1: Mul tulevad hirmsad unenäod. Kas ma võin sinu kaissu tulla?

EMA. No eks sa siis tule. Aga võta oma tekk kaasa.

*LAPS1 toob teki ja hästi suure kaisukaru ja poeb voodisse. Ta võtab pool voodit enda alla.*

LAPS1: See on täiesti ebaaus, et mina pean alati sinu kaissu tulema. Sina võiksid mõnikord minu kaissu ka tulla.

EMA: Sina võiksid hoopis terve öö oma voodis magada, kullake.

*Natukese aja pärast tuleb LAPS2 tekk ja padi ja kaisukaru kaenlas.*

LAPS2: Emme.

EMA: Mis on?

LAPS2: Miks tema sinu kaisus tohib magada?

EMA: Ma ei tea.

LAPS2: Kui tema tohib, siis tahan mina ka.

EMA: Ma ei saa niimoodi magada, kui te mõlemad siin olete.

LAPS2: See pole aus. Mina tahan ka sinu kaissu magama.

EMA: No eks sa siis tule.

*LAPS2 poeb ka voodisse. Vaikus. Rahu. Ema pudeneb voodist maha. Ja läheb teise tuppa .*

Ema, kui mina kord suureks saan,

Kas sa siis tuled mu juurde?

:,:istud mu voodil ja jutustad,

kuni ma silmad sulen. :,:

*Neljas öö.*

*Ema tõuseb voodis istukile. Vaatab kella. Võtab telefoni ja valib numbri. Kuulatab, ootab, telefon kutsub aga vastu ei võeta. Saadab sõnumi ja paneb telefoni ära. Üritab magama jääda. Vähkreb. Paneb tule põlema ja proovib korra veel helistada. Vastu ei võeta. Tõuseb, läheb toast välja, tuleb tassiga tagasi. Kell lööb 1. Proovib veel helistada. Vastu ei võeta. Muutub järjest murelikumaks. Istub voodil. Tõuseb proovib uuesti helistada. Kell lööb 2. Valib uuesti numbri. Kutsub.*

*Vaatab murelikult saali. Kell lööb kolm. Kostab võtme keeramine välisukses. Ukse avamise ja sulgemise heli.*

Ema, kui mina kord suureks saan,

kas sa siis jäädki mu juurde?

:,:üksi on õhtud nii kõledad,

katustel mänglevad tuuled. :,:

**Hommik**

*Ekraanile: Sina ei ole laps. Sinul ei ole õigus käituda lapsikult.*

*Emaga paralleelselt tegutseb selles stseenis sõnatult naine.*

*Liigub toast välja. Naaseb riietes. Joob kohvi. Lülitab teleka uudistele. Asub samal ajal ennast meikima. Vaatab ennast peeglist. Mõtleb ümber ja paneb teise pintsaku. Täpselt samal hetkel vaatab ka ema ennast peeglist. Näeb tohutut plekki pluusi rinnaesisel. Keerab sama pluusi teistpidi selga. Sel ajal kui ema kingadest räägib viksib naine kingi ja paneb need siis jalga. Kui ema asjade kohta küsib, kontrollib naine, et kas tal sai kõik kaasa – telefon, rahakott, trenniasjad, arvuti. Lahkuvad kodust ja hakkavad autoga sõitma täpselt samal ajal. Naine saab ühel hetkel telefoni sõnumi ja vastab sellele. Naise saadud ja saadetavad sõnumid ilmuvad ekraanile.*

EMA: Kullakesed, ülestõusmisaeg! Ülestõusmisaeg!

*Keegi lastest viskab ema padjaga.*

LAPS: Emme, tule kaissu.

EMA: Tibulinnu, kiireks läheb!

LAPS: Viis minutit veel.

EMA: Aga siis tõused kohe üles.

LAPS2: Kas täna on Ipadi päev?

EMA: Hommikul öeldakse esimese asjana terehommikust.

LAPS2: Aga kas täna on Ipadi päev?

EMA: Ei ole.

LAPS2: Siis ma ei tõuse üles.

EMA: Kui sa üles ei tõuse, ei ole ka homme ipadi päeva.

LAPS2: See on ebaaus, mitte kunagi ei ole ipadi päeva.

EMA: Ma ütlesin, homme on ipadi päev. Tõuse nüüd üles.

*Naine ulatab emale kohvitassi. Paus.*

LAPS: Emme, Terje ei pesnud korralikult hambaid. Ta ainult tegi harja märjaks.

EMA: Mis sa kaebad, ega need sinu hambad ei ole.

LAPS: Ma siis ka ei pese.

EMA: Pesed küll!

LAPS: Siis peab Terje ka pesema.

EMA: Küll ma räägin temaga eraldi.

2LAPS: Emme, kus mu telefon on?

EMA: Kust mina tean. Seal kuhu sa ta viimati panid.

2LAPS: Ei ole.

EMA: Keegi teine ei ole su telefoni võtnud.

2LAPS: Seda ei ole mitte kusagil.

EMA: Telefonil ei ole jalgu all.

*Ema läheb ja annab lapsele tema ees laual oleva telefoni.*

2LAPS: See on ju tühi!

EMA: Tõesti kurb! Kui te kohe sööma ei tule, siis jääte hiljaks.

*Naine on mingil hetkel pannud mängima hommikutelevisiooni (heli) Ema lülitab teleka uudiste pealt multika peale. (heli)*

EMA: Viie minuti pärast hakkame minema.

*Lapsed vaatavad zombistunult multikat.*

EMA: Palun sööge oma puder ära, me hakkame kohe minema.

LAPS: Mul on teatri jaoks kaheksa eurot tarvis.

EMA: Ma õhtul annan sulle. Palun hakka kingi jalga panema.

LAPS: Täna on viimane päev raha maksta.

LAPS2: Miks?

EMA: Mul ei ole sularaha. Miks sa eile ei öelnud? Kingad!

LAPS: Mul läks meelest ära.

LAPS2: Miks?

EMA: Siis me peame pangaautomaadi juurest ka veel läbi sõitma. Me peaks juba autos olema.

LAPS2: Miks?

EMA: Mida miks?

LAPS2: Miks ma kingad pean jalga panema?

EMA: Sest me hakkame kohe minema.

LAPS: Ma ei taha hiljaks jääda.

EMA: Tee siis kiiresti.

LAPS2: Kuhu?

EMA: Kingad!

LAPS2: Kuhu me läheme?

EMA: Palun tegele kingade jalga panemisega.

LAPS2: Ma panen ju.

EMA: Sul pole kingi veel käeski. Kas kõik on kaasas?

LAPS: Jah.

EMA: Käsitöö asjad?

Laps: Jah

EMA: Muusikakooli asjad?

LAPS: Jah.

EMA: Kehalise asjad?

LAPS: Jah.

LAPS 2: Kuhu me läheme?

EMA: Sul pole ikka veel kingi jalas.

LAPS: Sinu pärast jään ma kooli hiljaks.

EMA: Mis need on?

LAPS: Minu botased.

EMA: Sul pidid kehalise asjad ju kotis olema.

LAPS2: Kuhu me läheme?

LAPS: Lasteaeda.

LAPS2: Miks ma kogu aeg lasteaias pean käima?

EMA: Palun pane kingad jalga.

LAPS2: Ma ei taha lasteaeda. Ma tahan koju jääda.

EMA: Sa oled liiga väike, et üksinda kodus olla.

LAPS2: Ma tahan koos sinuga kodus olla.

EMA: Mina ei ole kodus, mina olen tööl. Kuule, palun pane need kingad ometi jalga!

LAPS2: Ma ei saa.

EMA: Võti on?

LAPS: Jah.

EMA: Bussikaart?

LAPS: Jah.

LAPS2: Ma ei saa kingi jalga panna.

EMA: Miks?

LAPS: Mul on palav.

EMA: Mine istu autosse. Miks sa kingi jalga ei saa panna?

LAPS2: Need on valed kingad.

EMA: Kus su teised kingad on?

LAPS2: Lasteaias.

EMA: Mis nad seal lasteaias teevad?

LAPS2: Issi ei öelnud, et ma kodukingad pean panema.

EMA: Pane praegu need ja lasteaias vahetad.

LAPS2: Nii ei saa.

EMA: Ma ei tea, tule siis paljajalu.

LAPS2: Sokid lähevad märjaks.

EMA: Ma tassin su süles autosse. Lähme.

*Istuvad autosse.*

LAPS2: Ma tahan Leopoldi plaanti.

*Ema paneb mängima “Ja sõbra jaoks on valla”. Ema näoilmest võib lugeda, et ta kuulab seda laulu igal hommikul juba sajandat korda.*

*Naine paneb valjemaks.*

*Laps2 hakkab kaasa laulma.*

LAPS: Ära laula.

*Laps2 laulab endiselt.*

LAPS: Ma ei taha, et ta laulab.

EMA: Mis vahet seal on. Me oleme kohe kohal.

LAPS: Siis laulan mina ka.

*Laps 1 hakkab väga kõva häälega laulma.*

EMA: Lõpetage ära. Mõlemad!

*Ema paneb muusika kinni, tuleb autost välja. Tõmbab lapsed lahku. Naine vaatab samal ajal närviliselt punast foorituld.*

LAPS2: Millal me kohale jõuame?

LAPS: Mul jäi bussikaart koju. See jäi teise jope taskusse.

EMA: Kurat küll noh.

LAPS2: Kurat ei tohi öelda.

LAPS: Kuidas ma siis muusikakooli saan.

EMA: Ostad oma raha eest bussipileti.

LAPS: Mul ei ole raha kaasas. Ja teatriraha sa mulle ka ei andnud.

EMA: Kurat võtaks.

EMA: Mine praegu kooli, sa jääd tundi hiljaks. Eks ma siis sõidan ja toon sulle raha järele. Ole tubli!

LAPS2: Sa ütlesid kaks korda kurat.

EMA: Anna andeks. Miks sa püsti seisad? Miks sul rihm lahti on?

LAPS2: Ma tahtsin Triinule head-aega-kalli teha.

EMA: Autos ei tohi lihtsalt niisama rihma lahti teha. Palun istu kohe maha ja pane rihm kinni.

LAPS2: Aga lasteaed on siinsamas.

EMA: Palun pane rihm kinni.

LAPS2: Aga vanaema autos võime me küll ilma rihmata sõita, kui on lühike maa.

EMA: Päriselt või?

LAPS2: Poodi ja tagasi sõidame me alati ilma rihmata.

EMA: Mitte kunagi ei tohi ilma rihmata sõita.

LAPS2: Aga vanaema ütles...

EMA: Mind ei huvita, mida sinu vanaema ütles. Ilma rihmata sõita ei tohi ja jutul lõpp!

LAPS2: Jälle on ta kuri!

EMA: Lasteaia peatus!

*Laps ei liigu paigas.*

EMA: Lasteaia peatus!

*Laps ei liigu paigast .*

EMA: Tule nüüd kullake!

*Laps ei liigu paigast.*

EMA: Anna andeks, et ma karjusin. Palun lähme nüüd lasteaeda.

*Laps ei liigu paigast.*

EMA: Ole nüüd mõistlik, kuule. Ma ju palusin andeks.

LAPS2: Kas ma lõunast ära saan?

EMA: Kullake, mul on tööpäev.

LAPS2: Kogu aeg on sul tööpäev ja kogu aeg oled sa minu peale pahane.

*Laps2 jookseb lasteaeda. Ema lehvitab tema seljale. Ema ja naine jätkavad sõitu tööle.*

*Tears for Fearsi laul “Shout”:*

Shout
Shout
Let it all out
These are the things I can do without
Come on
I'm talking to you
Come on

Shout
Shout
Let it all out
These are the things I can do without
Come on
I'm talking to you
Come on

Shout
Shout

You gave them life
And in return they gave you hell
As cold as ice
You shouldn't have to jump for joy
You shouldn't have to shout for joy

*Naise sõnumid stseeni jooksul:*

*Saabunud:*

*Tere hommikust! Musi! Kalli!*

*Vastus:*

*Tere hommikust, kallis.*

*Sa unustasid botased maha. Ma toon sulle trenni ära.*

*Saabunud:*

*Pole vaja.*

*Vastus:*

*Mis mõttes? Sul on täna ju trenn.*

*Kuku?*

*Saabunud:*

*Issi ja Anna ostsid mulle uued. Ära muretse, emme ☺.*

**Lasteaed**

*Ekraanile: Et koju minna oleks parem, tule veerandtundi varem!*

B: Oi, näe kui tore! Marile tuli täna emme järele.

A: Tere. Mari!

*A lehvitab lapsele.*

B: Mari, palun ole hea tüdruk ja korista mäng enne ära. Oi ma olen tahtnud teile ütelda. Teil on nii tore abikaasa. Ja nii tubli issi! Kui hästi tema lapsega hakkama saab. Kõik vajalikud asjad alati kaasas. Hommikul patsid tehtud ja puha.

A: Nojah, aitäh.

B: Tal võib ju tegelikult niimoodi päris keeruline olla.

A: Niimoodi?

B: No ma mõtlen, et kui teid üldse kodus ei ole.

A: Ma ei mõista?

B: Te olete ju näitleja ja näitlejad on ju töö tõttu palju kodust ära ja ega laste jaoks vist eriti aega ei jää.

*Tuleb C.*

C: Tere.

B: Oi, näe Markuse emme jõudis ka. Palju see kell meil nüüd juba ongi? Oi, oi, oi. Sulgemisaeg. Peaksite ikka katsuma sättida nii, et alati viimase minuti peale ei jää.

C: Vabandust. Tõesti päris keeruline on varem jõuda. Ei saa ju alati enne tööpäeva lõppu tulema hakata.

B: Kõik on planeerimise küsimus! Markus, tule nüüd, ole hea poiss, ega emmel pole aega oodata. Mari, tubli tüdruk, paneb Markuse asjad ka riiulisse!

*Tuleb D.*

D: Tere.

B: Kas ma saan millegagi aidata?

D: Aidata?

B: Kas te otsite kedagi?

D: Ma tulin Juhanile järele.

B: Oi, muidugi, Juhani emme! Te olete vist juuksuris käinud. Juhan, tule vaata, kas sa tunned oma emme ära!

C: Markus, palun! Me peame veel poest ka läbi minema.

B: Markus! Päev otsa olid ju nii hea laps. Ise juba suur poiss ja jonnid justkui väike plika. Kõik emmed nüüd vaatavad *Paus.* Mari emme, teid lastevanemate koosolekul ei olnud. Rääkisime seal rühma jõulupeost.

A: Jah?

B: Kõigile lastele nii meeldib Lotte. Me mõtlesime, et äkki võiks meie jõulupeole ka tulla Lotte ja lastega mängida.

A: Minugipoolest.

B: Sa vaata kui tore, et te kohe nõusse jäite. Ma annan siis initsiatiivgrupile ka teada, et te võtate selle Lotte-asja enda peale.

A: Mis mõttes enda peale?

B: Nii mugav, kui lastevanemate seas on näitleja omast käest võtta.

D: Juhan, tule nüüd. Beebi jäi kärusse magama.

B: Kui vana Juhani väike vennake siis juba ka on?

D: Õeke. 6 kuune.

B: Juhan on kindlasti uhke vanem vend! Markuse ja Mari emmed, palun pange teie ka stendil uut infot tähele - järgmisest kuust lõppeb tööpäev lasteaias pool tundi varem.

C: Valverühm jääb ikka kuueni avatuks?

B: Ei. Valverühma käigus hoidmiseks ei leidu lasteaia eelarves paraku enam vahendeid.

C: Minu tööpäev kestabki poole kuueni. Mis ma siis nüüd tegema peaksin? Markus, palun ära nügi!

B: Näete ise! Ega laps ei käituks nii, kui te temaga koos rohkem aega veedaksite. Selles vanuses on iga emmega veedetud hetk kullahinnaga. See on kvaliteetaeg tervele perele. Aga noh Juhani ema on ju beebiga kodune, võibolla saab tema Markuse mõni päev enda juurde võtta.

D: Ma olen ka juba tagasi tööl. Mitte, et mul Markuse vastu midagi oleks.

B: Tööl? Aga kes teil siis beebi järele vaatab?

D: Mu abikaasa võttis isapuhkuse.

B: Sa vaata kui tubli temast. Nii vapper issi!

A: Ma tahtsin veel sellest Lotte-asjast.

B: Ärge üldse muretsege. Kõik on juba korraldatud. Esmalt on laste poolt saalis väike eeskava ja pärast seda kohvi ja kringel rühmaruumis. Sellel ajal kui emmed-issid kohvi joovad mängiksitegi teie lastega. *Paus.*  Kärmesti, kärmesti nüüd lapsed. Emmedel hakkabki juba palav.

***Ma ei mõista, milleks üldse lapsi saadakse, kui nendega koos olla ei taheta.***

**Alkohol**

C: Andke andeks, et ma sedasi pooliku pudeliga tulen, aga ma lihtsalt ei pidanud enam vastu. Nad muud ei teinudki päev otsa, kui ainult kaklesid. Palun öelge, et see läheb paremaks.

D: Ei.

A: Ma lihtsalt ei saanud varem tulema.

B: Kullakene, sa ei pea vabandama. Kui minu lapsed väikesed olid, ei hilinenud ma kunagi alla tunni.

D: Tõsi.

A: Kui hea meel mul teid näha on.

C: Laseme nüüd selle vaese veini lõpuks ometi vabadusse. 2013. Jeesus, neli aastat vangistust.

D: Poja jäi hea meelega isaga?

A: Jaa. Aga ma ei hakanud igaks juhuks head aega jätma. Hiilisin minema.

D: Kuritarvitad lapse usaldust. Ai-ai-ai!

A: No kui läheb jamaks, eks nad siis helistavad.

C: Ma paneks telefoni kohe heaga hääletu peale. Veini?

A: Ma ei tea, parem vist mitte. Kui midagi juhtub ja ma pean tagasi minema.

C: Ole nüüd. Mis seal ikka juhtuda saab.

A: Ta pole harjunud kellegi teisega magama jääma.

B: Ükskord on alati esimene kord. Nutab natuke ja harjub ära.

A: No olgu. Mulle ilmselt piisabki ühest klaasist. Ma pole ligi kaks aastat tilkagi joonud. 9 kuud rasedust, 12 kuud imetamist.

C: See, kes klaasi tühjaks ei joo, see magustoitu ei saa!

B: Ma olen kogu aeg öelnud, et sa pingutad üle. Klaas veini lahkub organismist kolme tunniga. Söödad tite ära. Jood veini ja kolme tunni pärast juba saadki uuesti sööta.

C: Veini juuakse ikkagi siis, kui on midagi tähistada. Et pesu on pestud või muru on niidetud või...

B: lapsed on magama jäänud.

A: Terviseks!

KÕIK: Terviseks!

C: Ja ma ei taha mingit vingumist kuulda enne kui see pudel tühi on!

B: Viktoriiniküsimus: miks on laste kasvatamine nii kallis?

D: Huvialaringid – see on täiesti üle mõistuse, mis need maksavad.

C: Iphone, ipad, ipod – I payd!

B: Laste kasvatamine on kallis, sest alkoholi aktsiis kogu aeg tõuseb!

D: Nii, kohe on toit valmis ja siis istume lauda.

A: Sa oled imetlusväärne! Ma ei mõista, kuidas sa seda kõike jaksad? Sul on oma firma, kolm last, su kodu on alati korras. Te peaks nägema, milline kaos minu juures valitseb.

*A hakkab laulma, B ja C liituvad:*

“Ja minu najal vaid seisab see terve tsirkus koos.

Ma hoolsalt akusid täidan, Malbec, Syrah, Merlot

Kui tahan peatub peni tallena siin,

kui vaja kõik kolm jõnglast ämmale viin,

kui tahan nööri mööda abikaasa käib.”

*D on möllust eemale jäänud. Seisab ja vaatab täidetud klaasi enda käes.*

D: Ma istusin magamistoas voodil ja vaatsin telefoni enda käes. Viis minutit. Kümme. Läbi suletud ukse kuulsin ma laste hääli. “Emmet ei tohi praegu segada.” “Emmel on tarvis üksi olla”. Kui paljudel hommikutel olin ma kuulnud oma abikaasa suust samu lauseid? “Emmet ei tohi segada, emme on väsinud.” Kui paljudel hommikutel olin ma lubanud endale, et mitte kunagi enam.

Aga alati said hommikutest lõunad ja lõunatest pärastlõunad.

Mu elu on täiuslik. Mul on ilus kodu, suurepärane abikaasa, kolm toredat last. Külaskäigud sõprade juurde, soojamaareisid, laste sünnipäevapeod. Muusikakooli aktused, lastevanemate koosolekud, jalgpalli võistlused. Ma olen alati kohal. Naeratav, sõbralik, viisakas. Maskeraad.

Mul on tunne nagu ma seisaks meeletul kiirusel keerleval karusellil. Mahajäetud lõbustuspargis. Muusika mängib järjest valjemini, maailm käib järjest kiiremini ringi ja see ei lõpe mitte kunagi ja mitte keegi ei tea, et ma seal olen.

Sa võtad esimese suure lonksu ja ootad. Nüüd. Ja muusika jääb vait, karusell jääb seisma ja sa saad hingata.

Ärge küsige: miks. Mul ei ole vastust. Mul on olnud raske päev ja ma olen selle ära teeninud. Lapsed kaklevad, beebil tulevad hambad, koeral on sünnipäev, koristamine ja vein käivad kokku, jalgpall ja õlu käivad kokku, nädala selgroog on murtud; kuulge, me oleme ju puhkusel. Mu lapsed on väärt, et nende ema oleks lõbus ja rahulik, mitte karjuv närvipundar. Isegi mu mees ütles, et śvipsis peaga olen ma palju toredam inimene.

Ja mis sellest siis nii väga on? Ma ei kahjusta ju mitte kedagi. Igaüks tahab mõnikord lõõgastuda. Ma võin iga kell lõpetada. Ega ma mingi alkohoolik ei ole. Alkohoolikud istuvad hommikuti poe ees pingil, alkohoolikud joovad odekolonni ja peksavad oma lapsi. Mina ja alkohoolik – ärge tehke nalja? Ma olen lihtsalt naine, kellele meeldib mõnikord juua. Ja kui mulle enam ei meeldi, siis ma enam joo. Nii on.

Kas te teate, mis tunne on, kui su 7 aastane tütar ütleb: Emme palun ära enam joo!

*Paus.*

Kuidas ma ütlen oma sõpradele, et ma enam ei joo? Kuidas ma ütlen, et ma olen...?

**TEINE VAATUS**

**Uni on oluline!**

*Ekraanile:*

*Teema: Alasti laps aias – mida teie teeksite?*

*Postitas: Kägu 25.09.2016 kell 21.20*

*Nägin just praegu naabermaja aias alasti väikelast. Päris mitu minutit jooksis seal ringi. Hetkel enam ei paista. Aga minu aknast tervet aeda ei näe ka. Ma ei teagi nüüd mida teha. Helistada politseisse? Minna vaatama? Õues on päris külm. Mõtteid?*

Kella kaheksaks oli õhtusöök söödud ja hakkasin lapsi magama panema. Kõigepealt selgus, et tütrel on matemaatika kodune töö tegemata. Laps oli kella kaheni koolis, kolmest viieni trennis. Koju jõudis poole kuueks ja siis hakkas inglise keele kodust tööd tegema. Vahepeal oli õhtusöök. Täiesti arusaadav, et tal on matemaatika kodune töö tegemata. Küsisin, et kaua tal sellega läheb? Väitis, et pool tundi. Selge siis. Läksin poisi käest uurima, et äkki hakkaks pessu sättima. Poiss vaatas mind nagu kuutõbist. Ütles, et kell pole veel pool üheksagi ja väitis, et tema on väikese unevajadusega laps. Seepeale ei osanud ma kosta midagi muud, kui et mina olen suure unevajadusega ema. Jäin endale kindlaks ja kupatasin poisi pessu. Kell näitas kaheksa kakskümmend. Esimesest punktivõidust innustust saanuna suundusin tütre tuppa. Noor daam ei teinud mitte matemaatika kodust tööd, vaid tśättis sõbrannaga telefonis. Tõstsin häält. Sain vastuseks, et tal ei olnud täpseid ülesandeid vihikus kirjas, pidi need sõbrannalt järele küsima. Tuleb tunnistada, et lapsel on vähemalt kiire taip ja korralik reaktsioonikiirus. Konfiskeerisin telefoni ja andsin lisaaega 8.45ni. Vannitoas tundus kahtlaselt vaikne olevat. Koputasin. Ei kippu ega kõppu. Koputasin uuesti. Kostus kahtlast krabinat ja poiss teatas, et peseb. Andsin sõbraliku soovituse, et pangu vesi ka jooksma, siis on ehk tegevusel tulemust kah. Pilk tüdruku tuppa tõestas, et neiu oli matemaatikaga ühele poole jõudnud, lesis voodil ja luges koomikseid. Võtsin ette igaõhtuse tśekklisti:

Kooliasjad koos? Riided välja vaadatud? Võti? Bussikaart? Muusikakooli asjad? Jaatavat vastust ei saanud ühelegi küsimusele. Mida kuradit sa siis vedeled ja koomiksit loed? Seda ma ei öelnud. Kuigi tahtsin öelda. Okei, kui kristalselt aus olla, siis tegelikult täpselt nii ütlesingi. Vastuseks sain, et misajsa ma karjun tema toas. Aga vähemalt pani koomiksi käest ja vedas ennast püsti. Vannitoast kostus endiselt veesolinat. Mõtlesin, et sel korral olen kaval ja ei mingit koputamist. Lõin ukse pärani ja mida oligi tarvis tõestada. Vesi lahmas kraanikausist alla. Tüüp ise aga istus südamerahus peldikupotil ja loopis hambaharju duśśinurka. Duśsinurga keskel kõrgus wc-paberirullidest ehitatud torn. Küsisin, täiesti rahulikult, et mida ta õige omaarust teeb? See oli viga! Mu kuueaastane järeltulija selgitas mulle suurima rõõmuga, et oli tualettpaberirullid üksteise otsa ladunud, et vaadata, kas tal õnnestub niimoodi pissida, et piss täpselt ülemisest rullist sisse läheb ja torni alt välja voolab. Kui kedagi peaks huvitama, siis õnnestus küll. Aga kuna seda tõepoolest huvitavat ja kindalasti ka arendavat katset ei olnud võimalik enne järgmist pissihäda korrata, siis oli noor insener kaks klaasi vett keresse kärutanud ja nüüd istus ja ootas, et millal vesi põide jõuab. Kuueaastane laps aga teatavasti ei suuda lihtsalt istuda ja oodata. Nii ta siis lõbustaski ennast sellega, et loopis torni pihta perekonna hambaharju. Hambaharjad kurjavaimud aga ei jäänudki naks ja naks torni külge kinni, vaid lõpetasid kõik duśśikabiini põrandal uriiniloigus. Ah, et usaldage oma lapsi ja nad tõestavad teile, kui hästi nad hakkama saavad! Nii palju siis sellest tarkusest. Ei ole vast tarvis lisada, et kõik pesu protseduurid olid samuti endiselt läbimata. Tekkinud vali eriarvamuste vahetus oli seks ajaks vannituppa kohale meelitanud ka vanema õe, kes esitas täiesti õigustatud küsimuse, et millega me nüüd hambaid peseme? Hingasin sisse-välja, teatsin, et kui ma tagasi jõuan, siis olgu kõigil pidźaamad seljas, kupatasin järeltuleva põlve vannitoast välja, keerasin vannitoa ukse enda seljataga lukku ja suundusin lähimasse poodi uute harjade järele. Kell auto armatuurlaual näitas 9.05. Täpselt 13 minutit hiljem olin tagasi kodus. Ööriietes haldjas istus rõõmsalt trepimademel, poissi ei paistnud kusagilt. Pärisin tütrelt aru ja sain teada, et vend olla aeda pissile läinud, sest vannitoa uks oli ju lukus. Kohe kõlas ka tungiv koputus verandauksele. Lasin porgandpalja mehikese sisse ja küsisin neiult, et miks ta venna välja lukustas. Järgnes tiraad, mille sisu võib lühidalt kokku võtta, et vend teeb talle häbi ja paljalt aias kusel ei käida. Kupatasin lapsed hambaid pesema ja asusin ise duśśinurka koristama. Ütleme nii, et tunneli lõpust hakkas paistma valgust. Kell oli pool kümme ja kõigest pooleteist tunniga olimegi jõudnud sulnisse unejutu hetkesse. 10 minutit hiljem vaidlesid lapsed endiselt võimaliku lektüüri üle. Otsustasin kasutada äraproovitud nõksu ja teatasin, et kui kohe kokkuleppele ei jõuta, loeme õhtujutuks Julius Oro “Muna”. Mõjus. Järgnes 2 peatükki “Charlotte koob võrku” ja punkt kell kümme olid mõlemad voodites. Kalli, musi, pai. Kalli, musi, pai. Tohib ma lähen võtan juua? Tohib ma käin pissil ära? Kolm korda “emme, mul ei tule und” aga 10. 20ks oli vaikus majas. Kaks tundi ja kakskümmend minutit.

**Valetamine on inetu!**

A: Me õpetame oma lastele, et valetada ei ole ilus.

B: Valetada ei tohi.

D: Valel on lühikesed jalad.

C: Ära valeta oma emale! Ja kui sa valetad, siis ära loodagi, et sa terve nahaga pääsed!

D: Kes valetab, see varastab!

B: Kui sa valetad, siis tulevad sulle valetäpid keele peale.

A: Mis juba iseenesest on vale. Tegelikult ei ole olemas hullemaid valevorste kui lapsevanemad.

B: No, valetamisel ja valetamisel on ikka vahe.

D: Eesmärk pühendab abinõu.

C: On härg ja on Jupiter!

B: Mina küll oma lapsele ei valeta.

A: Oled sa selles kindel? Lapsevanemad kasutavad igapäevaselt lauseid, mille tähendus on hoopis teine kui öeldakse. Mõnel juhul on tähendus suisa vastupidine.

B: Emme, kas me nädalavahetusel läheme kinno?

C: Vaatame seda asja.

A: Vaatame seda asja – tõeline lapsevanemate kullafond. Tegelikult tähendab see: Ei. Aga lapsele ei ole võimalik öelda: ei. Sest kui täiskasvanute vahelises suhtluses ei reeglina lõpetab vestluse...

B: Kas sa tahaksid minuga kinno minna?

C: Ei.

B: Kui ei siis ei.

A: ... siis laste puhul avab ei Pandora laeka. Ja enamasti ei ole me valmis järgmised 30 minutit kuulama mangumist ja katteta lubadusi. Lapsevanemad ei ole lollid. Vaatame seda asja – lõpetab vestluse. Jah, võibolla tõesti, et see on alatu. Aga on päris suur tõenäosus, et poole tunni pärast laps ei mäleta enam oma soovi ja sellisel juhul ei ole ka enam asja mida vaadata. Kui siiski on tegemist eriliselt hea mäluga ja harukordselt püsiva järeltulijaga, võib “vaatame seda asja” asemel kasutada:

C: Mine, küsi oma isa käest.

A: Mis loomulikult tähendab, et: Las isa olla see, kes kuulab järgmised 30 minutit mangumist ja katteta lubadusi. Väga hea ja töötav nõks. Siiski võib ette tulla, et ka teine lapsevanem ei ole kuu pealt kukkunud ja sel juhul järgneb pendelreaktsioon:

B: Emme, kas me nädalavahetusel läheme kinno?

C: Mine, küsi oma isa käest.

B: Issi, kas me nädalavahetusel läheme kinno?

D: Mine, küsi oma ema käest.

B: Emme, kas me nädalavahetusel läheme kinno?

C: Vaatame seda asja.

A: Case closed. Võtame järgmise näite.

B: Millal me kohale jõuame?

A: Autos, bussis, rongis, lennukis. Ükskõik kas tegemist on kolmetunnise sõiduga Setumaale vanaema juurde või kolme minutilise sõiduga lasteaiast koju. Lastel on alati tarvis teada...

B: Millal me kohale jõuame?

A: Sellele küsimusele on olemas ainult üks õige vastus.

C: Varsti.

A: Kui jäänud on tõesti alla kümne minuti võib kasutada ka varianti:

C: Kohe oleme kohal.

A: Samuti võib lapse segadusse ajamiseks kasutada mõlemat varianti vaheldumisi.

B: Millal me kohale jõuame?

C: Varsti.

A: Kolmkümmend sekundit hiljem:

B: Millal me kohale jõuame?

C: Kohe oleme kohal.

A: Ma usun, et lapsevanematele antud süsteem lisaselgitusi ei vaja. Aga kuna publikusse võib olla sattunud võhikuid, siis ikkagi paar sõna selgituseks. Ütleme, et te tahate olla kristalselt aus.

B: Millal me kohale jõuame?

C: Kahe ja poole tunni pärast.

B: Nii kaua! Ma ei jaksa istuda kaks ja pool tundi. Me jõua kunagi kohale.

A: Kõigepealt peate te mõistma, et lastel puudub arusaam ajast. Samahästi oleksite te võinud vastata kümne minuti pärast, sest järgnev reaktsioon on täpselt sama.

B: Millal me kohale jõuame?

C: Kümne minuti pärast.

B: Nii kaua! Miks me peame alati igale poole nii kaua sõitma? Mul on igav. Me ei jõua kunagi kohale.

A: Seega nagu ma juba ütlesin:

B: Millal see etendus ära lõpeb?

C: Varsti.

A: Muidugi on veel tõeline ajatu pühadeklassika.

D: “Ta näeb sind kui sa magad, ta teab kui ärkvel sa, ta teab, kas oled olnud sa sõnakuulelik ja hea.”

A: Kõigi lapsevanemate tõus...

B: Emme, vaata, Jõuluvana tõi mulle mullikile. Kuidas ta teadis, et ma täpselt seda tahtsingi?

A: ... ja kõigi lapsevanemate langus.

B: Emme, naabri Kristella ütles, et jõuluvana ei ole olemas. Emme?

A: Vanasti vähemalt ei olnud Lihavõttejäneseid.

D: Kõik need jänesed ja jõuluvanad ja päkapikud on tühi-tähi. Teate, mis on tõsine lapsevanema lõks? Hambahaldjad! Mis te arvate, kui lihtne on pimedas magava lapse padja alt imetillukest piimahammast üles leida? Seda võib otsima jäädagi.

B: Emme, miks hambahaldjas mulle raha jättis kui ta hammast minema ei viinud?

C: Kullakene, ma arvan, et äkki tal oli kott juba hambaid täis ja sinu oma lihtsalt ei mahtunud enam kotti.

B: Ma panen siis hamba uuesti padja alla. Muidu hambahaldjas on kurb, kui ta täna öösel tuleb ja hammast enam ei leia.

C: Pane muidugi, sõbrake. Pane, pane!

A: O, what a tangled web we weave, when first we practice to deceive!

*Paus.*

A: Oh, mis segast võrku kood, kui esimese vale lood!

*Öö. A hiilib, komm näpus, vaikselt üle lava. Jõuab kohale.*

D: Emme, mis sa minu toas teed?

A: Jää magama, kullake, ma tulin lihtsalt mikrofoni võtma.

*A läheb tagasi. Vaatab kella. Ootab. Sööb ise kommi ära. Võtab pakist uue.*

*Kostab “Emme!”, A satub paanikasse ja hakkab komme ja kommipabereid peitma.*

A: Kurat.

D: Emme.

A: Mis on kullake?

D: Ma olen kurb.

A: Miks sa kurb oled?

D: Meie klassi Kail ei käi päkapikud.

A: Ei käi päkapikud? Aga kas tal suss on ikka akna peal?

D: On küll. Ja ta on päkapikule kirjutanud ka, aga päkapikk ei ole isegi kirju ära viinud.

*A on nõutu.*

D: Ma kirjutasin meie päkapikule, et kas tal äkki on mõni sõber, kellel on rohkem vaba aega ja kes saaks äkki Kai juurde ka minna?

A: See oli hea mõte, kullake.

**Kas sa oled hea ema?**

LAPS: Ma ei taha poetorti. Kõigil teistel on alati omatehtud tordid. Ma olen ainuke, kes poetordi toob.

EMA: Aga poetorte on erinevaid. On ka väga maitsvaid.

LAPS: Sa ei saa aru.

EMA: Kullake, ma ei oska eriti hästi küpsetada.

LAPS: Mis ema sa oled, kui sa torti küpsetada ei oska?

EMA: Olgu. Ma teen ise. Ma ei tea küll millal, aga ma teen. Sobib?

LAPS: Darth Waderiga.

EMA: Mida?

LAPS: Darth Waderiga. Oliveril oli eelmisel nädalal. Mustast martsipanist. Nad koos emaga tegid ise martsipani ja värvisid selle söetablettidega mustaks.

EMA: Ma arvan, et martsipani me vist ikka võime osta. Kindlasti on ka musta martsipani müügil.

LAPS: Aga selles on värvained sees. Söega saab kõige tervislikuma. Oliveri ema rääkis.

EMA: Kas ma ikka tordi jaoks mune võin osta või pean ise munema. Või äkki Oliveri ema muneb, kui ma hästi palun?

LAPS: EMA!!!

EMA: Vabandust. Milline see Veider välja näeb?

LAPS: EMA!!!

EMA: Vabandust. Juba guugeldan.

A: Hea ema tõstab lapse vajadused alati kõrgemale iseenda vajadustest.

B: Kes on hea ema?

C: Kas sa oled hea ema?

A: Oled sa parem ema kui oli sinu ema?

B: Arvad sa, et oled parim ema?

C: Oled sa “aasta ema”?

A: Äkki peaksid hoopis tõsiselt peeglisse vaatama enne kui otsustad veel mõne järglase saada?

C: Läbi see lihtne test ja sa saad teada, milline ema sa tegelikult oled!

A: 1, 2, 3 – alustame!

B: Kui vana sa oled?

D: 41

B: Mis soost sa oled?

C: A – naissoost

A: B – meessoost

D: Päriselt?

C: A – naissoost

A: B – meessoost

D: A

B: Naissoost.

C: Juba kaks õiget vastust. Sul läheb suurepäraselt.

B: Mitu last sul on?

D: 2

B: Kui tihti sa oma lastega mängid?

C: Aa – juba läheb keerulisemaks.

A: A – iga päev; B – paar korda nädalas; C – paar korda kuus; D - haruharva

D: Iga päev.

*Küsijad ootavad. (Terje lööb mõõga lahti).*

D: Paar korda nädalas.

B: Milline tuntud ema kirjandusest sa oled?

A: A - Kitsetallede ema muinasjutust “Seitse kitsetalle”

C: B – Ema Teresa

A: C - Kättemaksuhimuline Medeia Kreeka mütoloogiast

C: D - Muumimamma

A: E - Ekke Moor

D: Püha Jumal.

*Hakkab kägistama.*

B: A, B, C, D või E?

D: Oodake. Las ma mõtlen. Kitsetallede ema?

A: Jätad lapsed omapäi, kuigi tead, et kuri Hunt on liikvel?

D: Ei. E. Ekke Moori ma olen vähemalt lugenud.

A: Seega E.

C: Omapärane valik.

B: Jätkame. Su laps haugub sulle vastu, mida sa teed?

A: A – istud ja arutad lapsega, et nii ei ole ilus teha

C: B – jätad lapse nutiseadmetest ilma

A: C – paned lapse järelemõtlema

C: D – karjud lapse peale

A: E – ei tee midagi

D: Kõik oleneb ju konkreetsest situatsioonist.

*Kadri ja Triinu teevad sammu lähemale.*

B: Su laps haugub sulle vastu, mida sa teed?

A: A – istud ja arutad …

D: A.

C: Oled sa kindel?

D: Jah.

A: Oled sa kindel, et sa ei ole mitte kunagi oma plõksiva lapse peale karjunud?

*Paus.*

C: Olgu. Lähme edasi.

A: Nüüd läheb lihtsamaks.

B: Kui tihti ütled sa oma lastele, et armastad neid?

D: Iga päev.

C: See tähendab A.

A: Sa oled läbinud testi ja kohe selgub, milline ema sa oled:

B: Sa oled 73% hea ema!

C: Kuigi alati jääb arenemisruumi, armastad sa tõepoolest oma lapsi ja võib öelda, et üldiselt oled sa hea ema.

*Kägistab..*

B: Palju õnne!

*Ekraanile:* Palju õnne! Vastanuid 38143.

D: Kas Tordipesa?... Kas teil musta martsipani on? ... Kas te Darth Waderit oskate teha? ... Alles eelmisel nädalal tegite?... Kas tohib küsida, et kellele?... Ühe poisi sünnipäevatordile? ... Ega ta nimi äkki Oliver ei olnud?

**Koolikatsed**

*C, D ja B istuvad. Tuleb A.*

A: Tere jälle.

B: Teil ka täisprogramm? Kuus kooli kolme päevaga?

A: Ikka-ikka.

B: Ja kuidas tunne on?

A: Ilusti on läinud. Peaasi, et plikal närv vastu peab.

C: Meil jäi eelmises koolis lapsel terve ülesanne tegemata. Me ei teadnud, et peab korrutamist oskama. Ei infopäeval, eelkoolis – mitte kuskil ei öeldud, et peab korrutamist oskama.

D: Kui ikka laps on nutikas, siis leiab ta igale küsimusele vastuse.

C: Oskab korrutada, kuigi ei ole seda kunagi õppinud?

D: Kõik ei peagi eliitkoolis käima.

B: Eks ta paras konveier ole. 5 minutit vestlust ja juba järgmine.

A: Vestluselt saadetakse kiirelt minema need lapsed, kelle puhul on kohe näha, et ei kvalifitseeru. Neile, kes on lootustandvad, pühendatakse rohkem aega.

D: Mul vanem poiss on siin esimeses klassis ja praeguseks on nad pidanud tegema klassi ees iseseisvalt ettekandeid, rääkima oma uurimistööst, moodulmapist. Mina olen küll rahul.

A: Ega neid ilmaasjata õppimiskallakuga koolideks ei nimetata.

C: Ei tea, kas mõni tagasihoidlik laps ka neist katsetest läbi läheb?

A: Kui peres on mitu last, siis kõige tähtsam on, et esimene oleks priimus. Teda tuleb drillida. Kui vanem õde-vend koolis sees, siis järgmised saavad juba eelisjärjekorras.

C: Meil kahjuks just vanem laps on unistaja ja introvert.

D: Eluterve konkurents on igati tervitatav, kuna see paneb inimese pingutama, edasi püüdma, ennast ületama. Läbi ajaloo on niimoodi sündinud kõik suured leiutised ja võidud. Ka lapsele annab hea tunde teadmine, et ma sain hakkama.

C: Ma ei kujuta ette kui peaks ise laste asemel neid katseid läbi tegema.

*Terve järgmise stseeni teeb D märkmeid ja jälgib tähelepanelikult toimuvat.*

A: Tere.

B: Tere.

A: Mis sinu nimi on?

B: Triinu.

A: Väga ilus nimi, Triinu. Kas sulle joonistada meeldib, Triinu?

B: Jah.

A: Triinu, palun joonista meile pilt, millel on laud. Laua peal on lamp. Laua all on koer. Koer istub, nina paremale poole.

*Triinu läheb ja asub tagaseina peale joonistama.*

A: Kuidas sinu nimi oligi?

C: Jaana.

A: Kui vana sa oled Jaana.

C: 41.

A: Kas sa töötad teatris, Jaana?

C: Jah.

A: Millises?

C: *vastab.*

A: Kas sulle meeldib selles teatris?

C: Jah.

A: Kas meesnäitlejad on toredad? Kas sa mängid koos nendega või ainult kakled?

*Paus.*

A: Ugala teater käib vist palju väljasõitudel.

C: Jah.

A: Mida sa pikkadel bussisõitudel teed, Jaana?

C: Magan. Õpin teksti. Kuulan muusikat.

A: Kas sa raamatuid ka loed?

*Jaana noogutab.*

A: Millist raamatut sa viimati lugesid?

C: vastus

A: Aga miks sa siis pikkadel bussisõitudel ei loe?

C: Mul läheb süda pahaks.

A: Mul on sulle üks ülesanne, Jaana. Vaata, seal on kolmnurk ja ringid ja kuus numbrit. Paiguta numbrid ringitesse nii, et iga külje vastus oleks 12.

*Jaana läheb seina teisele küljele ja asub ülesannet lahendama.*

A: Jah, Triinu?

B: Kas lava paremale?

A: Mida sa küsid?

B: Joonista laud. Laua peal on lamp. Laua all on koer. Koer istub, nina paremale poole. Kas koera nina peab olema lava paremale poole või saali paremale poole?

A: Joonista nii nagu sina sellest aru saad?

Ekraanile: *Konkurss Tallinna eliitkoolide esimesse klassi on 15 inimest kohale. Kõikide Eesti kõrgkoolide peale kokku on ainult 1 eriala, kus on suurem konkurss.*

**Tööpäev**

BOSS: Tere hommikust!

ÜKS: Tere hommikust!

KAKS: Kas täna on tööpäev?

BOSS: Jah.

KAKS: Miks?

ÜKS: Boss, ma lähen võtan kohvi.

*Paus.*

ÜKS: Boss? Boss?

BOSS: Jah?

ÜKS: Ma lähen võtan kohvi.

Boss: Mine, mine.

Kaks: Mina tahan ka kohvi. Boss?

Boss: Kadri võib sulle ka tuua.

ÜKS: Jaanal on endal ka käed otsas.

BOSS: Sa ju nii kui nii lähed. Ei ole ju raske teisele ka tuua.

KAKS: Boss, kus mu klammerdaja on?

BOSS: Ma ei tea. Kusagil sinu laua peal peab olema.

KAKS: Ma ei leia seda. Keegi on selle ära võtnud.

BOSS: Keegi teine ei ole sinu klammerdajat võtnud.

KAKS: Aga seda ei ole mitte kusagil ja mul on seda kohe tarvis. Ma ei sa muidu pabereid kiirköitja vahele panna.

BOSS: Ma ei tea, võta siis korraks Kadri oma.

KAKS: Ma ei taha Kadri oma. Ma tahan enda klammerdajat.

BOSS: Mis vahet seal on? Need on täpselt ühesugused.

*Kaks võtab ühe klammerdaja. Tuleb üks kohvidega.*

ÜKS: Boss!. Jaana võttis ilma luba küsimata minu klammerdaja.

*Läheb klammerdajat ära kiskuma.*

BOSS: Mina lubasin tal seda võtta. Ta ei leidnud enda oma üles.

ÜKS: Ta lõhkus eile enda klammerdaja ära.

KAKS: Ei lõhkunud!

ÜKS: Lõhkusid jah. Ma ise nägin. Näe, tükid on prügikastis.

KAKS: Mina ei ole seda ära lõhkunud.

ÜKS: Valetad! Lõhkusid jah. Pool päeva klõpsustasid sellega.

BOSS: Vahet pole, kes lõhkus. Kui on katki, siis tellid pärast sekretäri käest uue. Seni kasutate kahepeale ühte klammerdajat.

ÜKS: See ei ole aus! Mina ei pea talle omi asju andma, kui tema enda omad ära lõhub.

BOSS: Kõik asjad siin on firma raha eest ostetud ja neid võivad kõik kasutada. Aitab nüüd! Jooge kohvi ja vaadake oma meilid läbi. Kell kümme on koosolek. Mul on vaja veel enne paar telefonikõnet teha.

*Boss hakkab helistama. Üks ja kaks on tigedalt vait.*

ÜKS: Ma tean küll, et sa ei ole sellele kliendile helistanud.

KAKS: Millisele kliendile?

ÜKS: Sellele, kes kaebuse esitas. Boss eile käskis sul talle tagasi helistada. Ja ma tean väga hästi, et sa ei ole helistanud.

KAKS: Olen küll.

ÜKS: Ei ole.

KAKS: Olen küll.

ÜKS: Ei tea millal? Ma olin eile terve päeva tööl ja läksin alles pärast sind minema.

KAKS: Ma helistasin õhtul. Kodust.

ÜKS: Valetad!

KAKS: Ei valeta.

ÜKS: Sa ei julgegi sellele kliendile helistada.

KAKS: Julgen küll.

BOSS: Jaana, palun ära topi klammerdajat endale suhu.

ÜKS: Noh, võta toru ja helista siis! Noh!

KAKS: Ma juba eile helistasin.

ÜKS: Ja mis te siis kokku leppisite?

KAKS: Mis see sinu asi on?

ÜKS: Sa oled argpüks ja valevorst!

KAKS: Boss! Boss! Kadri nimetab mind valevorstiks ja argpüksiks.

BOSS: Tss! Mul telefonikõne pooleli!

KAKS: Aga Kadri ütles, et ma olen valevorst.

BOSS: Palun ära sega praegu. Sa näed, et ma räägin telefoniga.

KAKS: Aga, boss..

BOSS: Mine oma laua taha tagasi ja ära palun sega mind! Mul on vaja see telefonikõne ära teha.

KAKS: Ebaaus!

*Kaks hakkab solvunult laua peal olevaid asju prügikasti loopima.*

KAKS: Boss, mul on igav!

KAKS: Boss. *Paus.* Boss.

BOSS: Oota üks hetk.

KAKS: Boss.

*Boss lõpetab telefonikõne.*

KAKS: Boss.

BOSS: Jah.

KAKS: Ma tahtsin küsida, et…

BOSS: Noh, küsi.

KAKS: Ma tahtsin küsida, et… Mul on meelest läinud.

BOSS: Võibolla tuleb pärast meelde. Hakkame nüüd koosolekuga pihta.

KAKS: See on sinu süü, et mul meelest ära läks.

BOSS: Mis teha. Hakkame nüüd koosolekuga pihta.

*Keegi ei tee väljagi.*

KAKS: Mina ei tohi mitte kunagi mitte midagi öelda.

BOSS: Tõesti kurb. Koosolek! Tulge palun koosolekule!

*Kaks tuleb.*

BOSS: Kus Kadri on?

KAKS: Kust mina tean.

BOSS: Kadri, koosolek!

ÜKS: Koosolekud on igavad!

*Üks tuleb ka.*

KAKS: Kas Terje ei tulegi koosolekule?

BOSS: Terje teab, et meil on koosolek. Kui teda ei ole, siis teda ei ole.

KAKS: Kas Terje jääb sel kuul ka lisatasust ilma?

BOSS: See on Terje ja minu vaheline asi. Miks teil arvuteid kaasas ei ole?

ÜKS: Sa ei öelnud, et arvuteid on ka tarvis.

BOSS: Igal koosolekul on arvuteid tarvis. Ma ei pea seda iga kord eraldi üle ütlema.

*Üks ja kaks istuvad südamerahus edasi.*

BOSS: Minge tooge arvutid siia!

KAKS: Me just tulime siia, jälle peab tagasi minema.

ÜKS: Miks sina ei võiks mõnikord arvuteid ära tuua?

BOSS: Minu arvuti on siin. Teil oleks juba käidud, selle asemel, et vinguda.

*Üks ja kaks toovad arvutid.*

ÜKS: Tohib ma protokollin?

BOSS: Jah. Kadri teeb protokolli.

KAKS: Miks Kadri saab protokolli teha? Ma tahan ka protokolli teha?

BOSS: Kadri küsis esimesena.

KAKS: Eelmisel koosolekul sai ka Kadri protokolli teha.

BOSS: Lepime siis kokku, et järgmisel korral protokollid sina.

ÜKS: Jaana ei saada kunagi õigel ajal protokolle.

KAKS: Miks Kadri kaks koosolekut järjest saab? See pole aus.

BOSS: No protokollige siis mõlemad. Okei. Hakkame pihta.

ÜKS: Mis mu arvuti password on?

*Paus.*

ÜKS: Boss, mis mu arvuti password on?

BOSS: Sa ei tea oma arvuti passwordi?

ÜKS: Ma muutsin selle eile ära.

BOSS: Miks?

ÜKS: Tahtsin näha, et kas saab muuta.

BOSS: Siis ongi see milleks sa ta muutsid.

ÜKS: Aga ma ei mäleta seda.

BOSS: Miks sa seda kuhugi üles ei kirjutanud?

KAKS: Sellepärast, et ta on idioot.

BOSS: Meie firmas ei öelda kolleegide kohta niimoodi.

KAKS: Aga ta ju on!

ÜKS: Mis nüüd saab, boss?

BOSS: Ma ei tea. Lähed pärast koosolekut itimeeste juurde.

ÜKS: Aga siis ma ei saa ju protokollida.

BOSS: Jaana protokollib.

ÜKS: Aga see pole aus, mina pidin ka saama protokollida.

BOSS: Kuule, keegi ei käskinud sul oma arvuti parooli ära unustada eks.

ÜKS: Mina ei ole süüdi, et see nii keeruline oli.

KAKS: Ma ütlesin, et ta on idioot.

BOSS: Jaana!

ÜKS: Aga mina tahan ka protokollida!

KAKS: Tee siis arvuti lahti ja protokolli, lollpea!

ÜKS: Ise oled...

BOSS: Stop! Vaikust! Jaana protokollib ja Kadri võtab paberi ja pliiatsi ja paneb olulisemad otsused kirja. Ja kes veel tüli üles tõmbab või teisele halvasti ütleb, tuleb nädalavahetusel tööle!

KAKS: Meil on viiepäevane töönädal ja sul ei ole mingit õigust sundida meid nädalavahetusel tööle tulema.

BOSS: Mina olen siin ülemus. Ja kui mina ütlen, et teie tulete nädalavahetusel tööle, siis te ka tulete. Kellele ei meeldi, võib endale uue töökoha otsida.

ÜKS: Ma ei taha uut töökohta. Sina oled kõige parem boss.

KAKS: Ja sa ei tohi oma alluvate peale karjuda.

BOSS: Ärge ajage mind siis närvi. Nii. Kas me saame nüüd alustada?

ÜKS: Miks meil peab iga nädal koosolek olema?

*Siseneb kolm. Räägib telefoniga.*

KOLM: Ei, mis mõttes, nagu? .. Ja tead, mis ta siis ütles. Hea tropp ikka. Ta ütles, et ta ei müü mulle. Saad aru, nagu. Ta ütles, et tema ei müü mulle.... Ja siis ma seisin seal. Kontsad all, fucking pintsak seljas. Ma olin mingi kaks kilomeetrit maha trampinud. Nagu üldse ei olnud palav ilm, eks ole. Ma ütlesin talle, et kuule, mees, kas sa telefonist oled nagu kuulnud? ... Jee mul oli tarvis ennast sinna tema officisse vedada.

BOSS: Terje, palun lõpeta kõne ära, meil on koosolek.

KOLM: Ma räägin telefoniga. ... Ei, ei midagi. Boss lihtsalt segas vahele. Ja sa ei usu, mis siis juhtus... Jee ma hakkan selles leitsakus ja nende fucking stiletodega tagasi trampima, eksole. Kutsun siis takso. Ja sa ei usu, mis siis juhtus.

BOSS: Terje, meil on koosolek!

KOLM: *(ei lase ennast segada)* Saad sa aru. See sama tropp ilmub välja. Nagu really. Jah. Really. Selgus, et tüüp sõidab uberit.

*Boss võtab kolmelt telefoni ära.*

BOSS: *telefoni:* Terje helistab sulle tagasi.

KOLM: Misasja! Mida sa teed, mul oli kõne pooleli.

BOSS: Meil käib koosolek.

KOLM: Siis?

BOSS: Sa tead väga hästi, mis kell meil koosolek on.

KOLM: Mul pohhui.

BOSS: Kas üldse tead, mida see sõna tähendab?

KOLM: Mul pohhui.

BOSS: Kuni sa siin firmas töötad, pead sa tööaegadest kinni pidama.

KOLM: Mis vahet seal on? Ma võin sama hästi ka pärast protokolli lugeda.

BOSS: Kõigil osakonna liikmetel on koosolekutel osalemine kohustuslik.

KOLM: See koosolek on nii kui nii mõttetu. Kui mina boss oleksin, siis ma küll oma alluvaid mingite nõmedate koosolekutega ei piinaks.

BOSS: Kui kunagi oma firma teed, siis võid teha omad reeglid. Aga kuni sa siin oled...

KOLM: Bla, bla, bla. Kas ma saan nüüd oma telefoni tagasi?

BOSS: Su telefon jääb päeva lõpuni minu kätte hoiule.

KOLM: EI! Sa ei tohi seda teha! Ma helistan personalijuhile ja räägin kõik ära.

BOSS: Helista kui tahad. Millega sa helistad?

KOLM: Sa ei tohi seda teha, see on minu telefon.

BOSS: See on firma telefon ja mina olen sinu ülemus. Nii, et tohin küll.

KOLM: Ma vihkan sind! Sa oled kõige nõmedam fucking ülemus maailmas. Üheski teises firmas ei ole nii nõmadat ülemust.

BOSS: Oma ülemusega ei räägita sellisel toonil.

KOLM: Sa võtsidki endale alluvad ainult selle pärast, et neid päev otsa mõnitada.

*Kolm marsib eemale.*

BOSS: Ja palun anna minu kingad tagasi. Ma ei mäleta, et sa oleksid neid minu käest küsinud.

KOLM: Need ongi fucking ebamugavad.

*Kolm viskab kingad jalast ja paneb mingil hetkel kõrvaklapid kõrva ja hakkab muusikat kuulama. Paus. Boss kogub ennast.*

KAKS: Boss.

*Paus.*

KAKS: Boss?

BOSS: Jah.

KAKS: Kuidas kirjutatakse *fucking?*

ÜKS: Mis tähendab *fucking?*

BOSS: *Fucking* kirjutatakse F U C K I N ja G.

ÜKS: Mis tähendab *fucking?*

BOSS: Seda võib sulle sinu vanem kolleeg seletada.

KAKS: Kas ma panen kirja, et Terje ei osale koosolekul.

BOSS: Jah või tähendab... ära pane midagi kirja.

ÜKS: Boss? *Paus.* Boss!

BOSS: Mis on?

ÜKS: Ma lähen vetsu.

KAKS: Sa ei pea seda iga kord ütlema.

BOSS: Niipalju siis koosolekust.

KAKS: Boss.

BOSS: Jah.

KAKS: Mul on vaja postkontorisse minna.

BOSS: Jah.

KAKS: Kas sa saad mu ära viia?

BOSS: Postkontor on ju siinsamas. Mine jala.

KAKS: Ma ei oska.

BOSS: Mismõttes?

KAKS: Ma ei oska sinna minna.

ÜKS: Boss..

BOSS: Mis siin keerulist on? Bussijaama sa ju oskad minna.

KAKS: Jah.

BOSS: Postkontor on bussijaama kõrval

KAKS: Aga ma ei oska. Miks sa mind autoga ei või viia?

BOSS: Mul on praegu tegemist.

KOLM: Ma võin ta ära viia.

BOSS: Ei tea millega?

KOLM: Sinu autoga.

BOSS: Kas ma näen välja nagu eile sündinud või? Sul pole lubegi.

KOLM: Postkontor on siinsamas.

BOSS: Ei.

KOLM: Normaalne. Ise ei sõida autoga ja teistele ka anna.

KAKS: Kell on juba üks! Sina oled süüdi, et ma jälle hiljaks jään.

KOLM: Firma maine ei huvita sind üldse vist.

BOSS: Olgu. Ma viin su ära. Aga ruttu siis.

KOLM: Siis sa võid mind ka ära viia.

BOSS: Sa alles jõudsid tööle.

KOLM: Ja ei tea mida ma siin ilma telefonita tegema peaks?

**Laul.**

*Viis Mark Ronson “Uptown Funk”*

Do, do....

See poiss, too suur tüüp,

kel Land Rover, nii cool tüüp.

Peole sind kutsus,

ta kutsus ja nii ongi või?

Söögid, joogid, vaikne sünnipäevapidu...

Juba konts all, roosa lauvärv

Ja välja näed kui mõni libu.

Neliteist! Ja siis?

Vara poisteks ja pidudeks!

Neliteist! Ja siis?

Vara öisteks pinnapidudeks!

Neliteist! Ja siis?

Mina sinu eas alles mängisin!

Neliteist! Ja siis?

Vist jäi arusaamatuks, kordan veel:

Ma ütlen: sa ei lähe! - miks?

Ma ütlen: sa ei lähe! - miks?

Ma ütlen: sa ei lähe! - miks?

Mina ju vastutan sinu eest

Ei, ära aja mind vihale!

Mina ju vastutan sinu eest

Kunagi hiljem veel tänad mind

Nii kuis ütlen, nii jääb.

Nii kuis ütlen, nii jääb.

Nii kuis ütlen, nii jääb.

Nii kuis ütlen, nii jääb.

Nii kuis ütlen, nii jääb.

Nii kuis ütlen, nii jääb.

Hei, hei, hei, oh

Stopp! Kuhu sina lähed?

Mis mõttes sul ei olnud meeles?

Tagaaed, kastekann

Romeo, lase käia!

Ikka BMX, rulapark,

Parkuur, esmaabi.

EMOs arstid tõsimeeli

soovitasid kliendikaarti.

Seitseteist! Ja siis?

Vara koomaks ja karkuteks!

Seitseteist! Ja siis?

Vara plastik põlveliigesteks!

Seitseteist! Ja siis?

Kas sa ei näe, et ma muretsen?

Seitseteist! Ja siis?

Ema, rahune maha, kõik on chill!

Ma ütlen: kiiver pähe! - miks?

Ma ütlen: kiiver pähe! - miks?

Ma ütlen: kiiver pähe! - miks?

Mina ju vastutan sinu eest

Ei, ära aja mind vihale!

Mina ju vastutan sinu eest

Kunagi hiljem veel tänad mind

Nii kuis ütlen, nii jääb.

Nii kuis ütlen, nii jääb.

Nii kuis ütlen, nii jääb.

Nii kuis ütlen, nii jääb.

Nii kuis ütlen, nii jääb.

Nii kuis ütlen, nii jääb.

Hei, hei, hei, oh

Do,do....

Ja teate mis,

Ühte ma tahan veel öelda:

Ükskõik mis teist saab

Ükskõik mis teist saab

Ükskõik mis teist saab

Ükskõik mis teist saab

Jah, ükskõik mis teist saab

Ükskõik mis teist saab

Ükskõik mis teist saab

Ükskõik mis teist saab

Oled gei, siis ole

Tahad nunnaks, eks mine

Soovid lauljaks, mõni ime

Poliitikasse – las käia.

Sinu õnn, su elu

Sinu kurbus, mu valu

Sest ma armastan teid ja nii see ka jääb

Nii nagu ütlen, nii jääb.

**Vanaemad**

C: Kaua me selles kohvikus siin juba koos käinud oleme?

A: Aastakümneid.

D: Kas me ei käinud mitte juba siis siin, kui lapsed alles väikesed olid?

C: Kui lapsed väikesed olid võis kohvikusse jõudmisest ainult unistada.

A: Mis kohvikusse? Puhkus oli, kui ilma lasteta Selverisse sai minna.

C: Poodi! Õnneseen. Hea kui pea jõudis ära pesta.

A: Kae printsessi! Või pea! Pidupäev oli kui jäi mahti hambaidki pesta.

D: Ärge tulge mulle pesemisest rääkima. Tollel ajal tuli tänulik olla, kui tekkis jõudehetk, et näts suhu pista.

*Kõik noogutavad mõtlikult. Tuleb B.*

C: Kas sa näe, kes tagasi inimeste sekka on tulnud?

D: Tule istu meie seltsi.

A: Mis need väikesed põrgulised siis seekord korda saatsid?

B: Mu pisikesed inglid.

D: Kas sa oled juuksur käinud?

B: See on parukas. Ma ei viitsinud pead pesta.

C: Sa ikka komme söötsid neile?

B: Söötsin.

C: Minia vihastas kah?

B: Vihastas.

*Naeravad.*

B: Ütles, et kui ma lastele kommide söötmist ei lõpeta, siis tema enam lapselapsi minu juurde ei too.

*Naeravad.*

B: Aga kus ta pääseb.

C: Nüüd magad ja koristad terve nädala.

B: Magan, koristan ja vaatan sarjad järele.

A: Minu omad tulevad reedel.

C: Kauaks?

A: Nädalaks.

C: Ära sa märgi!

A: Koolivaheaeg.

D: Palju sa viie eest maksad?

A: Kümme. Nelja eest saab viis ja iga kolme pealt läheb viis maha.

C: Aga kui kahed on?

A: Kahe eest läheb kümme maha.

D: Meie poiss peaks sel juhul ise peale maksma.

B: Nii hullusti kohe.

D: Ta on spordipoiss. Maakonna meister ja puha.

B: Aga õppimine on ikka kõige tähtsam.

D: Ta puudub palju. Võistluste pärast. Need tänapäeva õpetajad ei näe oma ainest kaugemale. Hea poiss on.

C: Sul külas ikka käib?

D: Tal on enamasti võistlused. Seekord vist Rootsis. Vahel me skaibime.

A: Jõulude ajal ikka näed.

D: Jõuludeks vist sel aastal ikka tulevad jah.

B: Mul tulevad sel aastal jõulude ajal kaheks nädalaks.

C: Terve perega kohe?

B: Ei, poeg ja minia põrutavad Singapuri või oli see Malaisia. Kuhugi Aasiasse.

C: Kaks nädalat. See on päris pikk aeg.

B: Ah, paljukest ma neid muidu ikka näen. Varsti on suured ja ...

C: Seda küll.

*C ohkab.*

A: Endiselt sama seis?

C: Ah, mis sest rääkida. Ei ole sealt midagi tulemas.

B:. Noorem tütar ei ole sul ju veel kolmekümne viienegi.

C: Jah, ta võttis endale uue kassi. Kolmanda. Poisil on jälle uus pruut. Veel noorem kui eelmine.

B: No näed!

D: Kuule, ära nüüd nukrutse. Vaata, mis ma möödunud korral jälle poisi käest ära võtsin?

*D võtab taskust joindi.*

B: Kas see on...?

D: Kellelgi tikke on?

*Vanaemad hakkavad kanepit suitsemata. Teevad seda mõnda aega vaikuses. Joint käib ringi.*

C: Teate, mis mu elu parim aeg oli?

A: Siis kui lapsed olid väikesed.

B: Mõnikord ma näen unes, et nad on jälle pisikesed.

*Unistavad õnnelikult.*

D: Ma nägin üks öö, et hakkasin sünnitama. Ilus unenägu oli.

**Epiloog.**

Ma seisin verandauksel ja vaatasin, kuidas sa õunapuu all nähtamatu vastasega mõõgavõitlust pead. Taganedes sattus su jala alla üks mahalangenud õun ja sa kukkusid käkaskaela murule. Sa said haiget, mis iseenesest on kummaline, sest kukkumises oled sa juba päris osav. Kindlasti osavam kui mina. Küllap tegin alateadliku sammu sulle lähemale, sest sa märkasid mind ja jooksid nuttes mu väljasirutatud käte vahele. Ma surusin huuled su haiget saanud küünarnukile. See lõhnas muru, higi ja õige pisut ka seebi järele. See lõhnas nagu sina.

Õige pea saabub hetk, mil sa ei võitle oma võitlusi enam koduaia õunapuude all. Vaid silmapilk ja mind ei ole enam su kõrval valu ära suudlemas. Aga ma loodan, et sa tead, et minu sülle võid alati maanduda. Nii võitja kui kaotajana.

Meie päevad näivad lõputud ja me unustame, et meie lapsed ei kuulu meile. Meie päevad näivad lõputud aga aastad lendavad mööda. Iga päevaga kasvad sa suuremaks ja kasvad minust lahku. Iga päevaga vajad sa mind järjest vähem. Selles peitubki emaks olemise paradoks. Mida paremini ma hakkama saan, seda vähem sa mind vajad. Ja kui sa must eemaldud, ei tohi ma sulle järele joosta.